มันนี่ทูเดย์
ธปท.หวั่นรายจ่ายนอกงบประมาณ
6 มิ.ย. 2556

ธปท.หวั่นรายจ่ายนอกงบประมาณ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ชี้แจงต่อคณะกรรมาธิการ (กมธ.) วิสามัญพิจารณาร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ. 2557 วงเงิน 2.5 ล้านล้านบาท ว่า การจัดทำงบประมาณแผ่นดินใช้ตัวเลขอัตราการขยายตัวประมาณ 7% มีดอกเบี้ยจากส่วนต่าง 12% ดังนั้น ซึ่งต้องใช้เวลาระยะหนึ่งรายได้กับรายจ่ายจะไปบรรจบกัน 
สำหรับด้านรายจ่ายที่ตั้งไว้ 2.5 ล้านล้านบาท ตลาดการเงินรับกับตัวเลขดังกล่าวได้ เพราะการขาดดุล 2.5 แสนล้านบาท หรือ 1.9% ของจีดีพี เป็นแนวโน้มที่ค่อนข้างดี แต่ยังมีสิ่งที่ต้องระวัง คือ ภาระรายจ่ายที่เพิ่มเป็นรายจ่ายประจำและรายจ่ายนอกงบประมาณที่เกี่ยวข้องกับ พ.ร.ก.กู้เงิน 3.5 แสนล้านบาท และร่าง พ.ร.บ.ให้อำนาจกระทรวงการคลังกู้เงินเพื่อการพัฒนาโครงสร้างพื้นฐานของประเทศ 2 ล้านล้านบาท 
ทั้งนี้ จากการติดตามของ ธปท. พบว่าตัวเลขขาดดุล 1.9% จะกลายเป็น 3% ของจีดีพี แต่ก็ถือว่าไม่สูงจากปี 2556 มากนัก และสามารถอธิบายได้
“สิ่งที่ต้องระวังสำหรับตลาดการเงินว่าจะกระทบกับสภาพคล่องหรือไม่ ดังนั้น ผมขอให้ข้อสังเกต 3 ข้อ หากทำได้ ตลาดการเงินจะมีความสบายใจ คือ 1.แผนการกู้เงินเหมาะสม หลีกเลี่ยงการกระจุกตัว 2.แนวทางจัดทำงบประมาณเข้าสู่สมดุลในปีต่อๆ ไป จะต้องช่วยและพยายามทำให้ได้ และ 3.เมื่อกู้แล้วต้องเร่งเบิกจ่ายเข้าสู่ระบบเศรษฐกิจ ไม่เช่นนั้นจะไปแย่งเงินในระบบการเงินเข้ามาแล้วไม่นำออกไปใช้ ก็จะกระทบกับสภาพคล่องในระบบได้” นายประสาร กล่าว
ดันพรบ.หลักประกันอุ้มเอสเอ็มอี
นางสาลินี วังตาล ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ที่ผ่านมา ธปท. ได้หารือร่วมกับกระทรวงการคลังเพื่อผลักดันร่างพระราชบัญญัติ (พ.ร.บ.) หลักประกันทางธุรกิจเพื่อช่วยเหลือภาคธุรกิจ โดยเฉพาะธุรกิจขนาดกลางและขนาดย่อม (เอสเอ็มอี) ให้สามารถนำทรัพย์สินที่มีมูลค่าในเชิงเศรษฐกิจอื่นๆ มาเป็นหลักประกันในการกู้ยืมเงินได้ โดยเชื่อว่า รมว.คลัง คงจะมีการนำเข้าหารือใน ครม.เร็วๆ นี้ หลังจากนั้นก็จะเข้าสู่กฤษฎีกาต่อไป